猛虎
作者：歐陽修
朝代：宋

paragraphs: 猛虎白日行，心閑貌揚揚。
當路擇人肉，羆豬不形相。
頭垂尾不掉，百獸自然降。
暗禍發所忽，有機埋路傍。
徐行自踏之，機翻矢穿腸。
怒吼震林丘，瓦落兒墮床。
已死不敢近，目睛射餘光。
虎勇恃其外，爪牙利鉤鋩。
人形雖羸弱，智巧乃中藏。
恃外可摧折，藏中難測量。
英心多決烈，自信不猜防。
老狐足姦計，安居穴垣牆。
窮冬聽冰渡，思慮豈不長。
引身入扱中，將死猶跳踉。
狐姦固堪笑，虎猛誠可傷。